钦定古今图书集成/明伦汇编/官常典/第299卷 > 王峻
## 钦定古今图书集成/明伦汇编/官常典/第299卷 > 王峻

按《梁书》本传，“峻字茂远，琅邪临沂人。曾祖敬弘，有重
名于宋世，位至左光禄大夫、开府仪同三司。祖瓒之，
金紫光禄大夫。父秀之，吴兴太守。峻少美风姿，善举
止。起家著作佐郎，不拜。累迁中军庐陵王法曹行参
军、太子舍人、邵陵王文学、太傅主簿、府主。齐竟陵王
子良甚相赏遇。迁司徒主簿，以父忧去职。服阕，除太”
子洗马、建安王友。出为宁远将军、桂阳内史。会义师
起，上流诸郡多相惊扰，峻闭门静坐，一郡帖然，百姓
赖之。天监初，还除中书侍郎，高祖甚悦其风采，与陈
郡谢览同见赏擢。俄迁吏部，当官不称职，转征虏安
成王长史，又为太子中庶子，游击将军。出为宣城太
守，为政清和，吏民安之。视事三年，征拜侍中，迁度支
尚书。又以本官兼起部尚书，监起太极殿。事毕，出为
征远将军、平西长史、南郡太守。寻为智武将军、镇西
长史、蜀郡太守。还为左民尚书，领步兵校尉。迁吏部
尚书，处选甚得名誉。峻性详雅，无趋竞心。尝与谢览
约，“官至侍中，不复谋进仕。”览自吏部尚书出为吴兴
郡，平心不畏强御，亦由处世之情既薄故也。峻为侍
中以后，虽不退身，亦淡然自守，无所营务。久之，以疾
表解职，迁金紫光禄大夫，未拜。普通二年卒，时年五
十六。谥惠。子子琮、玩。琮为国子生，尚始兴王女繁昌
县主，不惠，为学生所嗤，遂离婚。峻谢王，王曰：“此自上
意，仆极不愿如此。”峻曰：“臣太祖是谢仁祖外孙，亦不
藉殿”下姻媾为门户。